Mapodisi a tsibosa setshaba ka bogodu jwa dikoloi
Banni ba Tsabong le metse e mabapi ba tlhagisiwa ka bogodu jwa dikoloi tsa puso jo bo tsweletseng ka go gola mo lefatsheng leno. Tlhagiso e, e builwe ke Rre Joshua Ntau o e leng mogolwane mo lekalaneng la sepodisi le le inaakantseng le melato e e tseneletseng mo phuthegong e a neng a e buisa mo Tsabong bosheng. A re e le mapodisi ba tsibogile ka pele go tla mo Tsabong morago ga ditlhotlhomiso di ba itsise fa magodu a ithulagantse go tla go utswa dikoloi tsa puso nako nngwe le nngwe. Go le pele fa a amogela bagolwane mo phuthegong eo mothusa molaodi mo Kgalagadi Rre Innocent Maotwe o rotloeditse botlhe ba ba amegang go tsaya molaetsa oo ka tlhoafalo ka go nna le seabe mo pabalesegong ya dikoloi tsa puso. O supile fa maikaelelo a sepodisi e le go tlhaba setshaba podi matseba ka bogodu jwa dikoloi tsa puso. Mo phuthegong eo, baeteledipele ba maphata a puso, ofisi ya ga molaodi, mapodisi, sesole, badisa dikago ga mmogo le setshaba ka kakaretso ba gakolotswe go nna podi matseba ka seemo se sa bogodu le go tla ka ditsela tsa go hema tshenyo e. Rre Ntau a re bogodu jwa dikoloi tsa puso bo remeletse thata mo mafelong a a gaufi le terata ya molelwane ka magodu ba utswa ka maikaelelo a go rekisa kwa mafatsheng a sele. O supile fa bogodu jwa nako eno e le jo dirukutlhi di ithulagantseng, ka jalo a gakolola setshaba go nna podi matseba, go ela tlhoko le go tsibosa sepodisi se se gaufi le bone ka bonako fa se bona ditiragalo tse di belaesegang. Le fa go ntse jalo Rre Ntau o tlhagisitse phuthego eo gore ope yoo ka fitlhelwang a na le seabe ka tsela epe fela mo go utswiweng ga dikoloi tsa puso a tlaa tseelwa dikgato tse di gagametseng. Rre Ntau a re setshaba bogolo jang batlhokomedi ba dikago le dthoto tsa puso ba tshwanetse go netefatsa gore dilotlole tsa dikoloi tsa puso di babalesegile pele ba golola mo mmerekong. O ne gape a gakolola bakgweetsi mo maphateng a puso go baya dikoloi tse ba di dirisang sentle le go di babalela ka puso e sena madi go reka dikoloi. “Go bereka o le mokgweetsi ke tiro e e duelelwang e bile e tlotlwa, ka jalo boikarabelo jwa tlhokomelo ya koloi bo tshwanetse jwa simolola ka mokgweetsi,” a bolela. Rre Ntau a re magodu a tshela fa gare ga setshaba, ka jalo ke boikarabelo jwa sone go thusana le puso go babalela ditlamelo tsa yone. O ne a gakolola badisa dikago go tlhomamisa gore ba lotlela kgorwana ya lefelo la dikoloi. Rre Ntau a re o tshwenngwa ke diemo tse di begwang kwa maphateng a puso, a tlhalosa fa badisa dikago bangwe ba supilwe ba robala mo tirong. A re seemo se se baya matshelo a bone mo diphatseng. O ne a gakolola badisa dikago go tsaya tiro ya bone ka tlhoafalo ka ba filwe boikarabelo jwa go tlhokomela dithoto tsa puso tse bontsi jwa tsone di lopileng madi a mantsi ka jalo ba ikitaye ka thupana go netefatsa fa ba dira tiro ya bone ka manontlhotlho. O tsibositse bakgweetsi go nna kelotlhoko ka nako tsotlhe fa ba tsaya maeto ka bogodu jo bo kgona go diragala ka nako nngwe le nngwe gongwe le gongwe. O ne a tlatsa ka go gakolola setshaba gore e re fa ba tlhasetswe ke magodu ba kgaratlhele pabalesego ya bone pele ga ba itsese ba sepodisi ba ba gaufi le bone. BOKHUTLO